Staking by Gautrein duur voort(Argieffoto) Die metaalwerkersvakbond Numsa sê die staking by die Gautrein gaan onbepaald voort. Die Gautrein was verlede week in bedryf ondanks die staking – weens ŉ loongeskil – maar treinskedules moes aansienlik aangepas word en busdienste is plek-plek opgeskort. Die afgelope naweek is die Gautrein se dienste egter opgeskort. Treindienste is Maandagoggend weer hervat. Numsa het Vrydag met die Gautrein se bestuur vergader en sê hoewel verskeie voorstelle geopper is, het die onderhandelings weereens ŉ dooiepunt bereik. “Albei partye het ooreengekom op bemiddeling deur die KVBA [Kommissie vir Versoening, Bemiddeling en Arbitrasie] en ons het aan hom geskryf om in te gryp,” het Phakamile Hlubi-Majola, Numsa-woordvoerder, gesê. Numsa het sy lede bedank vir hul voortgesette steun van die staking. “Ons sal die gesprekke met ŉ oop gemoed benader en ons doen ŉ beroep op die Gautrein se bestuur om dieselfde te doen sodat ŉ vriendskaplike oplossing vir die staking gevind kan word.” Bombela, die maatskappy wat die Gautrein bedryf, bied ŉ loonverhoging van 4,1% aan, terwyl Numsa aandring op ŉ loonverhoging wat volgens hom op ŉ verhoging van 26% neerkom.